C 126/2
FI
Euroopan unionin virallinen lehti
21.3.2022
Asetuksen (EU) 2018/848 liitteessä II olevassa II osassa vahvistetaan kotieläintuotantoa koskevat säännöt.
Asetuksen (EU) 2018/848 liitteessä II olevan II osan 1.5.2.5 kohdan mukaan ”eläimelle normaaleissa käyttöolosuhteissa kemiallisesti syntetisoidun allopaattisen eläinlääkkeen, myös antibiootin, avulla suoritetun viimeisen hoitokerran jälkeen noudatettava varoaika, ennen kuin kyseisestä eläimestä voidaan valmistaa luonnonmukaisesti tuotettuja elintarvikkeita, on kaksinkertainen direktiivin 2001/82/EY (4) 11 artiklassa tarkoitettuun varoaikaan nähden ja vähintään 48 tuntia”.
Asetuksen (EU) 2018/848 liitteessä II olevan II osan 1.5.1.2 ja 1.5.1.3 kohdassa esitetään kotieläinten tautien ehkäisyn osalta, että ”immunologisten eläinlääkkeiden käyttö on sallittu” ja ”kemiallisesti syntetisoituja allopaattisia eläinlääkkeitä, mukaan lukien antibiootit ja kemiallisesti syntetisoidut allopaattisista molekyyleistä valmistetut bolukset, ei saa käyttää ennaltaehkäisevään hoitoon”.
Immunologisten eläinlääkkeiden ja kemiallisesti syntetisoitujen allopaattisten eläinlääkkeiden välillä tehdään siis selvä ero.
Rokotteet ovat immunologisia eläinlääkkeitä, joiden käyttöön ei sovelleta asetuksen (EU) 2018/848 liitteessä II olevan II osan 1.5.2.5 kohtaa.
Kysymys 2: Kun luonnonmukaiseen elintarviketuotantoon käytettävää maaeläintä hoidetaan eläinlääkkeellä, jota käytetään asianomaista lajia koskevan myyntiluvan ehtojen mukaisesti, mitä varoaikaa olisi noudatettava ennen kuin kyseisestä eläimestä voidaan valmistaa luonnonmukaisesti tuotettuja elintarvikkeita sen jälkeen, kun normaaleissa käyttöolosuhteissa on suoritettu viimeinen hoitokerta kemiallisesti syntetisoidun allopaattisen eläinlääkkeen, myös antibiootin, avulla?
Vastaus:
Asetusta (EU) 2018/848 sovelletaan sen 61 artiklan mukaan 1. tammikuuta 2022 lähtien.
Asetuksen (EU) 2018/848 johdanto-osan 43 kappaleessa kuvataan lainsäätäjän tarkoitusta eläimiin sovellettavan varoajan suhteen ja mainitaan, että eläinten terveydenhoidon olisi perustuttava pääosin tautien ennaltaehkäisyyn.
”[...] Kemiallisesti syntetisoitujen allopaattisten lääkkeiden, kuten antibioottien, ennaltaehkäisevä käyttö ei ole sallittua luonnonmukaisessa tuotannossa.
Kun eläimen sairaus tai vamma edellyttää välitöntä hoitoa, kyseisten tuotteiden käyttö olisi rajoitettava siihen, mikä on välttämätöntä eläimen hyvinvoinnin palauttamiseksi.
Jotta kuluttajille voitaisiin taata luonnonmukaisen tuotannon vaatimuksenmukaisuus, asiaankuuluvassa unionin lainsäädännössä täsmennetyn virallisen varoajan olisi oltava tällaisten lääkkeiden käytön jälkeen kaksinkertainen tavanomaiseen varoaikaan nähden ja vähintään 48 tuntia.”
Asetuksen (EU) 2018/848 liitteessä II olevassa II osassa vahvistetaan kotieläintuotantoa koskevat säännöt.
Kotieläintuotanto määritellään esitetään 3 artiklan 27 kohdassa kotieläinten tai kesytettyjen maaeläinten, myös hyönteisten, tuotannoksi.
Asetuksen (EU) 2018/848 liitteessä II olevan II osan 1.5.2.5 kohtaa sovelletaan.
Sen mukaan eläimelle normaaleissa käyttöolosuhteissa kemiallisesti syntetisoidun allopaattisen eläinlääkkeen, myös antibiootin, avulla suoritetun viimeisen hoitokerran jälkeen noudatettava varoaika, ennen kuin kyseisestä eläimestä voidaan valmistaa luonnonmukaisesti tuotettuja elintarvikkeita, on kaksinkertainen direktiivin 2001/82/EY (5) 11 artiklassa tarkoitettuun varoaikaan nähden ja vähintään 48 tuntia.
Asetuksessa (EU) 2018/848 oleva viittaus direktiivin 2001/82/EY 11 artiklaan koskee erityisesti mainitun artiklan 2 kohdan toista alakohtaa, jossa säädetään seuraavaa: ”Ellei käytetyssä lääkkeessä ilmoiteta varoaikaa asianomaiselle lajille, määrätyn varoajan on oltava vähintään: 7 vuorokautta munien osalta, 7 vuorokautta maidon osalta, 28 vuorokautta siipikarjan ja nisäkkäiden lihan osalta, mukaan lukien rasva ja sisäelimet”.
Kyseisen säännöksen olisi tulkittava viittaavan eläinlääkkeiden varoaikoihin myyntiluvan ehtoihin sisältyvässä tai sisältymättömässä käytössä.
(4) Euroopan parlamentin ja neuvoston direktiivi 2001/82/EY, annettu 6 päivänä marraskuuta 2001, eläinlääkkeitä koskevista yhteisön säännöistä (EYVL L 311, 28.11.2001, s. 1), joka kumotaan Euroopan parlamentin ja neuvoston asetuksella (EU) 2019/6, annettu 11 päivänä joulukuuta 2018, eläinlääkkeistä ja direktiivin 2001/82/EY kumoamisesta (EUVL L 4, 7.1.2019, s. 4).
(5) Euroopan parlamentin ja neuvoston direktiivi 2001/82/EY, annettu 6 päivänä marraskuuta 2001, eläinlääkkeitä koskevista yhteisön säännöistä (EYVL L 311, 28.11.2001, s. 1), joka kumotaan Euroopan parlamentin ja neuvoston asetuksella (EU) 2019/6, annettu 11 päivänä joulukuuta 2018, eläinlääkkeistä ja direktiivin 2001/82/EY kumoamisesta (EUVL L 4, 7.1.2019, s. 4).